62019TJ0695_INF
Rozsudok Všeobecného súdu (ôsma rozšírená komora) z 5. mája 2021 –Falqui/Parlament
(vec T‑695/19)
„Inštitucionálne právo – Jednotný štatút európskeho poslanca – Európski poslanci zvolení v talianskych obvodoch – Prijatie rozhodnutia č. 14/2018 o dôchodkoch zo strany Ufficio di Presidenza della Camera dei deputati (Úrad predsedníctva Poslaneckej snemovne, Taliansko) – Zmena výšky dôchodkov talianskych národných poslancov – Korelačná zmena výšky dôchodkov niektorých bývalých európskych poslancov zvolených za Taliansko zo strany Európskeho parlamentu – Nadobudnuté práva – Právna istota – Legitímna dôvera – Proporcionalita“
1.
Žaloba o neplatnosť – Akty, ktoré možno napadnúť žalobou – Pojem – Vnútroštátne rozhodnutie Poslaneckej snemovne týkajúce sa úpravy výšky dôchodkov bývalých národných poslancov – Vylúčenie – Oznámenie a rozhodnutie generálneho riaditeľstva Európskeho parlamentu pre financie týkajúce sa úpravy výšky dôchodku bývalého európskeho poslanca podľa tohto vnútroštátneho rozhodnutia – Zahrnutie
(článok 263 ZFEÚ; rozhodnutie predsedníctva Európskeho parlamentu, ktorým sa stanovujú vykonávacie pravidlá k štatútu poslancov Európskeho parlamentu, článok 75; pravidlá o úhrade výdavkov a príspevkov poslancov Európskeho parlamentu, príloha III, článok 2 ods. 1)
(pozri body 41 – 43, 45)
2.
Európsky parlament – Pravidlá o úhrade výdavkov a príspevkov poslancov Európskeho parlamentu – Jednotný štatút európskeho poslanca – Rozhodnutie generálneho riaditeľstva Európskeho parlamentu pre financie týkajúce sa úpravy výšky dôchodku bývalých európskych poslancov – Úprava vykonaná podľa pravidla rovnakého dôchodku – Neexistencia miery voľnej úvahy, pokiaľ ide o spôsob výpočtu týchto dôchodkov – Nároky na dôchodok dosiahnuté pred nadobudnutím účinnosti uvedeného štatútu – Neexistencia záruky v prípade nemennosti výšky dôchodkov
(Charta základných práv Európskej únie; rozhodnutie predsedníctva Európskeho parlamentu, ktorým sa stanovujú vykonávacie opatrenia k štatútu poslancov Európskeho parlamentu, články 74 a 75 a odôvodnenie 7; pravidlá o úhrade výdavkov a príspevkov poslancov Európskeho parlamentu, príloha III, článok 2 ods. 1; rozhodnutie Európskeho parlamentu 2005/684, článok 28)
(pozri body 49, 50, 52, 54 – 62, 65 – 67)
3.
Európsky parlament – Pravidlá o úhrade výdavkov a príspevkov poslancov Európskeho parlamentu – Jednotný štatút európskeho poslanca – Rozhodnutie generálneho riaditeľstva Európskeho parlamentu pre financie týkajúce sa úpravy výšky dôchodku bývalého európskeho poslanca – Pravidlo rovnakého dôchodku – Zákaz retroaktivity – Zásada právnej istoty – Porušenie – Neexistencia
(rozhodnutie Európskeho parlamentu 2005/684; rozhodnutie Európskeho parlamentu o vykonávacích pravidlách k štatútu poslancov Európskeho parlamentu, článok 75; pravidlá o úhrade výdavkov a príspevkov poslancov Európskeho parlamentu, príloha III článok 2 ods. 1)
(pozri body 81, 82, 84 – 88, 90 – 92)
4.
Európsky parlament – Pravidlá o úhrade výdavkov a príspevkov poslancov Európskeho parlamentu – Jednotný štatút európskeho poslanca – Rozhodnutie generálneho riaditeľstva Európskeho parlamentu pre financie týkajúce sa úpravy výšky dôchodku bývalého európskeho poslanca – Zásada ochrany legitímnej dôvery – Porušenie – Neexistencia
(rozhodnutie predsedníctva Európskeho parlamentu, ktorým sa stanovujú vykonávacie pravidlá k štatútu poslancov Európskeho parlamentu, článok 75; pravidlá o úhrade výdavkov a príspevkov poslancov Európskeho parlamentu, príloha III, článok 2 ods. 1)
(pozri body 94 – 98)
5.
Európsky parlament – Pravidlá o úhrade výdavkov a príspevkov poslancov Európskeho parlamentu – Jednotný štatút európskeho poslanca – Rozhodnutie generálneho riaditeľstva Európskeho parlamentu pre financie týkajúce sa úpravy výšky dôchodku bývalého európskeho poslanca – Odôvodnenie založené na sledovaní legitímneho cieľa – Porušenie zásady proporcionality – Neexistencia
(pravidlá o úhrade výdavkov a príspevkov poslancov Európskeho parlamentu, príloha III, článok 2 ods. 1)
(pozri body 100 – 110)
Predmet
Návrh podaný na základe článku 263 ZFEÚ na zrušenie, po prvé oznámenia z 8. júla 2019 vydaného Parlamentom, ktoré sa týka úpravy výšky dôchodku, na ktorý má žalobca nárok po tom, ako rozhodnutie Ufficio di Presidenza della Camera dei deputati (Úrad predsedu poslaneckej snemovne, Taliansko) č. 14/2018 nadobudlo účinnosť 1. januára 2019, po druhé oznámenia z 11. apríla 2019, ktoré vydal vedúci oddelenia pre odmeny a nároky sociálneho zabezpečenia poslancov v rámci generálneho riaditeľstva Parlamentu pre financie, ktoré sa týka uplatnenia dôchodku, na ktorý má nárok po tom, ako rozhodnutie Ufficio di Presidenza della Camera dei deputati (Úrad predsedu poslaneckej snemovne, Taliansko) č. 14/2018 nadobudlo účinnosť 1. januára 2019, a po tretie oznámenia právnej služby Parlamentu SJ‑0836/18 z 11. januára 2019
Výrok
1.
Žaloba sa zamieta.
2.
Enrico Falqui znáša svoje vlastné trovy konania a je povinný nahradiť trovy konania, ktoré vznikli Európskemu parlamentu.